

**REPUBLIKA HRVATSKA**

**ZADARSKA ŽUPANIJA**

**OPĆINA GRAČAC**

**OPĆINSKI NAČELNIK**

**KLASA: 551-01/22-01/4**

**URBROJ: 2198-31-01-22-1**

**GRAČAC, 5. rujna 2022. godine**

Temeljem članka 47. Statuta Općine Gračac («Službeni glasnik Zadarske županije» 11/13, „Službeni glasnik Općine Gračac“ 1/18, 1/20, 4/21) te članka 18. Socijalnog programa Općine Gračac za 2022. godinu („Službeni glasnik Općine Gračac“ 9/21), općinski načelnik objavljuje

**JAVNI POZIV ZA OSTVARIVANJE PRAVA NA SUFINANCIRANJE**

**TROŠKOVA OPREME I ŠKOLSKOG PRIBORA**

Općina Gračac će na temelju Socijalnog programa Općine Gračac za 2022. godinu sufinancirati nabavu troškova opreme i školskog pribora **za sve redovne učenike osnovnih i srednjih škola u Republici Hrvatskoj u školskoj godini 2022./2023. koji imaju prebivalište na području Općine Gračac,** u iznosu od 500,00 kuna/66,36 EUR\* po učeniku jednokratno.

Roditelj ili staratelj učenika, odnosno punoljetni učenik osobno podnosi Zahtjev s prilozima, predajom u Općinu Gračac radnim danom od 8.00 do 14.00 sati, poštom na adresu: OPĆINA GRAČAC, Park sv. Jurja 1, 23 440 Gračac ili na adresu elektroničke pošte gracac@gracac.hr. Roditelj ili staratelj za više malodobne djece- učenika podnosi zahtjev na jednom obrascu, ali je uz isti obvezan priložiti odgovarajuću dokumentaciju za svakog učenika za kojega traži sufinanciranje. Obrazac zahtjeva može se preuzeti u Općini Gračac ili na službenoj internetskoj stranici Općine Gračac [www.gracac.hr](http://www.gracac.hr) te posebno u mapi „Javni pozivi, nabave i natječaji“- „Potpore i priznanja“.

Zahtjevi za ostvarivanje prava na naknadu mogu se podnositi najkasnije do **14.10.2022. godine**.

**Zahtjevu je potrebno priložiti:**

1. Dokaz o prebivalištu učenika na području Općine Gračac (uvjerenje o prebivalištu ili preslika osobne iskaznice),

2. Potvrdu ili e-Potvrdu za učenike o upisu u osnovnoškolsku odnosno srednjoškolsku ustanovu u 2022./2023. godini (potvrdu trebaju priložiti samo učenici koji se školuju u ustanovama izvan Općine Gračac, a može se priložiti i e-Potvrda dobivena putem sustava e-Građani ili AAI@EduHR. Za učenike Osnovne škole Nikole Tesle Gračac i Srednje škole Gračac dokaz o upisu pribavlja se službenim putem)

3. Presliku tekućeg ili žiro računa podnositelja s IBAN brojem.

Isplata novčane nakade isplaćuje se na IBAN račun podnositelja zahtjeva (račun roditelja ili staratelja djece odnosno račun punoljetnog učenika). Ukoliko posjedujete ZAŠTIĆENI RAČUN, molimo Vas da odete u najbližu poslovnicu FINE i ispunite obrazac s naznakom da očekujete novčanu pomoć za učenike prema Socijalnom programu Općine Gračac kao uplatitelja, OIB: 46944306133.

**OPĆINSKI NAČELNIK:**

**Robert Juko, ing.**

\*preračunato u euro primjenom fiksnog tečaja konverzije koji iznosi 1 euro = 7,53450 kuna